Ego Durannus, archipresbiter de Bosco, notum facio omnibus præsentes litteras inspecturis, quod dominus Jocerannus de Saint Alban accepit in feodum ab ecclesia Cluniacensi quicquid possessionis, [quicquid juris], quicquid rationis habet vel habere potest, tam nomine suo quam nomine uxoris suæ Beatricis, in parrochiis de Triviaco et de Curtilibus, exceptis hominibus qui vocantur li Cortaut et illis qui de Cruce cognominantur... Et de hoc dictus dominus Jocerannus fecit homagium venerabili patri [Stephano], abbati Cluniacensi, et tam ipse quam ejus heredes tenentur facere abbatibus qui pro tempore fuerint in ecclesia Cluniacensi. Hoc factum domina Beatrix, ejusdem Joceranni uxor, laudavit, voluit, concensit et juramento acceptavit; et insuper idem dominus Jocerannus tenetur hoc confiteri coram venerabili patre G., episcopo Eduensi, H., episcopo Matisconensi, et rogare ut inde alter solum det suas litteras hoc factum plenius continentes. In cujus rei testimonium, ad instantiam dictorum domini Joceranni et dominæ Beatricis, sigillum nostrum presentibus litteris duximus apponendum. Actum anno Domini Mº CCº XXXº quarto, mense maio.